钦定古今图书集成/理学汇编/经籍典/第002卷 > 隋
## 钦定古今图书集成/理学汇编/经籍典/第002卷 > 隋

### 文帝开皇元年秘书省置监丞校书正字等员

按《隋书文帝本纪》，不载。　按《百官志》：“高祖受命，秘书
省置监、丞各一人，郎四人，校书郎十二人，正字四人，
录事二人，领著作、太史二曹。著作曹置郎二人，佐郎
八人，校书郎、正字各二人。太史曹置令、丞各二人，司
历二人，监候四人。其历、天文、漏刻、视祲，各有博士及
生员。”

开皇三年三月，诏购求遗书于天下。献书一卷，赉缣
一匹。

按《隋书文帝本纪》，“开皇三年三月丁巳，诏购求遗书
于天下。”　按《牛弘传》，“弘开皇初，迁授散骑常侍秘书
监。弘以典籍遗逸，上表请开献书之路，曰：经籍所兴，
由来尚矣。爻画肇于庖羲，文字生于苍颉，圣人所以
弘宣教导，博通古今，扬于王庭，肆于时夏。故尧称至
圣，犹考古道而言；舜其大知，尚观古人之象。”《周官》，外
史掌三皇五帝之书及四方之志。武王问黄帝、颛顼
之道，太公曰：“在《丹书》。”是知握符御历，有国有家者，曷
尝不以《诗》《书》为教，因《礼》《乐》而成功也。昔周德既衰，旧
经紊弃，孔子以大圣之才，开素王之业，宪章祖述，制
《礼》刊《诗》，正五始而修《春秋》，阐十翼而弘《易》道，治国立
身，作范垂法。及秦皇驭宇，吞灭诸侯，任“用威力，事不
师古，始下焚书之令，行偶语之刑。先王坟籍，扫地皆
尽，本既先亡，从而颠覆。臣以图谶言之，经典盛衰，信
有征数，此则书之一厄也。”汉兴，改秦之弊，敦尚儒术，
建藏书之箧，置校书之官，屋壁山岩，往往间出。外有
太常、太史之藏，内有延阁秘书之府。至孝成之世，亡
逸尚多，遣谒者陈农求遗书于天下，诏刘向父子仇
校篇籍。汉之典文，于斯为盛。及王莽之末，长安起兵，
宫室图书，并从焚烬，此则书之二厄也。光武嗣兴，尤
重《经》《诰》，未及下车，先求文雅，于是鸿生钜儒，继踵而
集，怀经负帙，不远斯至。肃宗亲临讲肄，和帝数幸书
林，其兰台、石室、鸿都、东观，秘牒填委，更倍于前。及孝
献移都，吏民扰乱，图书缣帛，皆取为帷囊，所收而西，
才七十馀乘，属西京大乱，一时燔荡，此则书之三厄
也。魏文代汉，更集经典，皆藏在秘书内外三阁，遣秘
书郎郑默删定旧文，时之论者，美其朱紫有别，晋氏
承之，文籍尢广。晋秘书监荀勗定《魏内经》，更著新簿，
虽古文旧简，犹云有𡙇，新章后录，鸠集已多，足得恢
弘正道，训范当世。属刘石凭陵，京华覆灭，朝章国典，
从而失坠，此则书之四厄也。永嘉之后，寇窃竞兴，因
河据洛，跨秦带赵。论其建国立家，虽传名号，宪章礼
乐，寂灭无闻。刘裕平姚，收其图籍，《五经》子史才四千
卷，皆赤轴青纸，文字古拙，僭伪之盛，莫过二秦。以此
而论，足可明矣。故知衣冠轨物，图画记注，播迁之馀，
皆归江左。晋宋之际，学艺为多，齐梁之间，经史弥盛。
宋秘书丞王俭依刘氏《七略》，撰为《七志》，梁人阮孝绪
亦为《七录》，总其书数三万馀卷。及侯景渡江，破灭梁
室，秘省经籍，虽从兵火，其文德殿内书史，宛然犹存。
萧绎据有江陵，遣将破平侯景，收文德之书及公私
典籍重本七万馀卷，悉送荆州，故江表图书，因斯尽
萃于绎矣。及周师入郢，绎悉焚之，于外城所收，十才
一二，此则书之五厄也。后魏爰自幽方，迁宅伊、洛，日
不暇给，经籍阙如。周氏创基关右，戎车未息。保定之
始，书止八千，后加收集，方盈万卷。高氏据有山东，初
亦采访，验其本目，残缺犹多。及东夏初平，获其经“史
四部，重杂三万馀卷，所益旧书五千而已。”今御书单
本，合一万五千馀卷，部帙之间，仍有残缺。比梁之旧
目，止有其半。至于“阴阳《河》《洛》之篇，医方图谱之说，弥
复为少。”臣以经书自仲尼已后，迄于当今，年逾千载，
数遭五厄，兴集之期，属膺圣世。伏惟陛下受天明命，
君临区宇，功无与二，德冠往初。自华夏分离，彝伦攸
斁，其间虽霸王递起，而世难未夷，欲崇儒业，时或未
可。今土宇迈于三王，民𥟖盛于两汉，有人有时，正在
今日。方当大弘文教，纳俗升平，而天下图书，尚有遗
逸，非所以仰协圣情，流训无穷者也。臣史籍是司，寝
兴怀惧。昔陆贾奏《汉祖》云：“天下不可马上治之。”故知经邦立政，在于典“谟矣。为国之本，莫此攸先。今秘藏
见书，亦足披览。但一时载籍，须令大备，不可王府所
无，私家乃有。然士民殷杂，求访难知，纵有知者，多怀
吝惜，必须勒之以天威，引之以微利。若猥发明诏，兼
开购赏，则异典必臻，观阁斯积，重道之风，超于前世，
不亦善乎！伏愿天鉴，少垂照察。”上纳之。于是下诏献
书一卷，赉缣一匹，一二年间，篇籍稍备。

开皇　年。诏国子博士萧该与何妥正定经史
按《隋书文帝本纪》。不载　按《儒林萧该传》。“开皇初。赐
爵山阴县公。拜国子博士。奉诏书与妥正定经史。然
各执所见。递相是非。久而不能就。上谴而罢之。
开皇九年春正月。陈平经籍渐备。召韦霈杜𫖳等补
续残阙。凡三万馀卷。”

按《隋书文帝本纪》，“开皇九年春正月丙子，陈国平，补
经籍事，不载。”　按《经籍志》：“平陈已后，经籍渐备，捡其
所得，多太建时书。纸墨不精，书亦拙恶。于是总集编
次，存为古本。召天下工书之士京兆韦霈、南阳杜𫖳
等，于秘书内补续残缺，为正副二本，藏于宫中，其馀
以实秘书内外之阁，凡三万馀卷。”

开皇十七年，秘书丞许善心仿阮孝绪《七录》，更制《七
林》，又奏追李文傅、陆从典等，正定经史。

按《隋书文帝本纪》，不载。　按《许善心传》，“高祖十七年，
除秘书丞。于时秘藏图籍，尚多淆乱，善心仿阮孝绪
《七录》，更制《七林》，各为总叙，冠于篇首。又于部录之下，
明作者之意，区分其类例焉。又奏追李文傅、陆从典
等学者十许人，正定经史错谬。”

开皇　　年，诏徐旷授《汉王谅经》。

按《隋书文帝本纪》不载　按《唐书儒学徐旷传》：“隋开
皇中，累迁太学博士，诏与汉王谅授经。”

### 炀帝大业元年秋七月诏有笃志好古耽典悦礼擢以不次若研精经术未愿进仕并量准给禄

按《隋书炀帝本纪》，不载　按《北史炀帝本纪》，大业元
年秋七月丙子诏曰：“方今区宇平壹。文轨攸同。十步
之内，必有芳草。四海之中，岂乏孝友。诸在家及见入
学者，若有笃志好古，耽典悦礼，学行优敏，堪膺时务，
所在采访，具以名闻，即当随其器能，擢以不次。若研
精经术。未愿进仕，可依其艺业浅深，门荫高卑，虽未
升”朝，并量准给禄。

“大业　年，秘阁之书得正御本三万七千馀卷，限写
五十副本，分为三品，贮于东都观文殿东西厢。”
按《隋书炀帝本纪》，不载。　按《经籍志》，“炀帝即位，秘阁
之书，限写五十副本，分为三品，上品红琉璃轴，中品
绀琉璃轴，下品漆轴。于东都观文殿东西厢，构屋以
贮之，东屋藏甲乙，西屋藏丙丁。又聚魏以来古迹名
画，于殿后”，起二台，东曰“妙楷台”，藏古迹，西曰“宝台”，藏
古画。又于内道场集道佛经，别撰《目录》。

按《文献通考》：“炀帝即位，增秘书省官百二十员，并以
学士补之。帝好读书著述，自为扬州总管，置王府学
士至百人，常令修撰。以至为帝前后近二十载，修撰
未尝暂停。自经术、文章、兵农、地理、医卜、释道乃至捕
搏鹰狗，皆为新书，无不精洽，共成三十一部，万七千
卷。初，西京嘉则殿有书三十七万卷，帝命秘书监柳”
顾言等诠次，除其复重猥杂，得正御本三万七千馀
卷，纳于东都修文殿。又写五十副本，分为三品，上品
红瑠璃轴，中品绀瑠璃轴，下品漆轴。于东都观文殿
东西厢构屋以贮之，东屋藏甲乙，西屋藏丙丁。又聚
魏以来古迹名画，于殿后起二台，东曰“妙楷台”，藏古
迹，西曰“宝台”，藏古画。又于内道场集道佛经，别撰目
录。其正御书，皆装翦华净宝轴锦标。于观文殿前为
书室十四间，窗户床褥、厨幔咸极珍丽。每三间开方
户，垂锦幔，上有二飞仙，户外地中施机发。帝幸书室，
有宫人执香炉前行，践机则飞仙下。收幔而上，户扉
及厨扉皆自。出则复闭如故。
大业　年。诏秘书学士虞绰等。撰《书》十馀部。

按《隋书炀帝本纪》，不载。　按《文苑虞绰传》：“大业初，转
为秘书学士。奉诏与秘书郎虞世南、著作佐郎庾自
直等，撰《长洲玉镜》等书十馀部。绰所笔削，帝未尝不
穪善。
大业　年，广诏经明士陆德明、孔颖达等，共会讲论。”
按《隋书炀帝本纪》，不载。　按《儒林褚辉传》：“炀帝时，征
天下儒术之士，悉集内省，相次讲论。辉博辨无能屈
者。”由是擢为“太学博士。”

按《唐书儒学陆元朗传》：“元朗，字德明，隋炀帝擢秘书
学士。大业间，广召经明士，四方踵至。于是德明与鲁
达、孔褒共会门下省，相酬难，莫能诎。”　按《徐旷传》，“旷
字文远，隋大业初，礼部侍郎许善心荐文远及包恺、
褚辉、陆德明、鲁达为学官，擢国子博士，恺等为太学
博士。世称左氏有文远，《礼》有褚辉，《诗》有鲁达，《易》有陆
德明，皆一时冠”云。　按《孔颖达传》：“隋大业初，举明经
高第，授河内郡博士。炀帝召天下儒官集东都，诏国
子秘书学士与论议，颖达为冠，又年最少，老师宿儒耻出其下，阴遣客刺之，匿杨元感家，得免。补太学助
教。